
BirouRILE PermanentE

alE

CELOR DOUĂ Camere ale parlamentului

Vă înaintăm, alăturat, raportul comun asupra proiectului de Lege pentru aprobarea Ordonanţei Guvernului nr.88/2003 privind rectificarea bugetului asigurărilor sociale de stat pe anul 2003, cu care Comisiile pentru buget, finanţe şi bănci ale celor două Camere al Parlamentului au fost sesizate pentru avizare în fond, cu adresele nr.347/2003 şi respectiv nr.503/2003.
	PREŞEDINTE,

Dr. Viorel Ştefan
	PREŞEDINTE,

Prof.dr. Florin Georgescu

RAPORT COMUN

asupra proiectului de Lege pentru aprobarea Ordonanţei Guvernului nr.88/2003 privind rectificarea bugetului asigurărilor sociale de stat pe anul 2003
Comisiile pentru buget, finanţe şi bănci din Senat şi Camera Deputaţilor cu adresele nr.L.347/2003, respectiv nr.503/2003 au fost sesizate în fond pentru a prezenta raport comun la proiectul de Lege pentru aprobarea Ordonanţei Guvernului nr.88/2003 privind rectificarea bugetului asigurărilor sociale de stat pe anul 2003 reţinând, în principal, următoarele:
Proiectul de Lege are ca obiect, aprobarea Ordonanţei Guvernului nr.88/2003 cu privire la rectificarea bugetului asigurărilor sociale de stat pe anul 2003, adoptată în temeiul art.107 din Constituţie art.1, pct.II, poz.1 din Legea nr.279/2003 privind abilitarea Guvernului de a emite ordonanţe şi art.6 din Legea nr.500/2002 privind finanţele publice, cu modificările ulterioare.

Prevederile bugetului asigurărilor sociale de stat au fost reduse la venituri cu suma de 8.237,4 miliarde lei, iar pentru completarea veniturilor, care să asigure achitarea integrală şi la timp a pensiilor de asigurări sociale şi a altor drepturi de asigurări sociale, s-au prevăzut transferuri de la bugetul de stat în sumă de        6.901,5 miliarde lei.

Cheltuielile au fost reduse cu 7.376,2 miliarde lei prin diminuarea cheltuielilor de personal, a cheltuielilor de capital, a cheltuielilor efectuate cu dobânzile datorate trezoreriei statului şi cu transferurile.

La bugetul asigurărilor pentru şomaj, veniturile au fost diminuate cu suma de 622,0 miliarde lei, iar cheltuielile au fost majorate cu suma de 780,8 miliarde lei, ceea ce conduce la diminuarea cu 1.402,8 miliarde lei a excedentului prevăzut în bugetul iniţial.

Consiliul Legislativ a avizat favorabil proiectul de Ordonanţă.

Comisiile pentru muncă şi protecţie socială ale Parlamentului au avizat, de asemenea, favorabil proiectul de Lege fără amendamente.

Ca urmare a dezbaterii proiectului de Lege menţionat, Comisiile pentru buget, finanţe şi bănci ale Parlamentului cu majoritate de voturi au hotărât să prezinte raport favorabil.

În conformitate cu Regulamentul de funcţionare al celor două Camere ale Parlamentului, Comisiile pentru buget, finanţe şi bănci propun spre dezbatere şi adoptare proiectul de Lege în forma prezentată de Guvern.
Prin conţinutul său, proiectul de Lege se încadrează în categoria legilor ordinare şi urmează a fi votat în conformitate cu prevederile art.74 alin.(2) din Constituţia României.

